Predkladacia správa

Materiál sa predkladá na rokovanie vlády SR na základe návrhu podpredsedu vlády SR pre vedomostnú spoločnosť, európske záležitosti, ľudské práva a menšiny Dušana Čaploviča a ministra zahraničných vecí SR Jána Kubiša na odvolanie a menovanie členov Rady na odškodnenie obetí holokaustu v SR (ďalej len “rada”).

Na základe Dohody medzi vládou SR a Ústredným zväzom židovských náboženských obcí v SR, schválenej uznesením vlády SR č. 1027 z 18. septembra 2002, ako aj na základe článku 3, odseku /2/ Štatútu Rady na odškodnenie obetí holokaustu v SR, troch členov rady vymenúva a odvoláva vláda SR na návrh podpredsedu vlády SR, ministra financií a ministra zahraničných vecí SR. 

Minister zahraničných vecí SR listom zo dňa 25. júna 2008 požiadal o odvolanie JUDr. Emila Kuchára vzhľadom na dlhodobé pôsobenie menovaného v zahraničí. Minister navrhuje na jeho miesto vymenovať Ing. Veroniku Lombardini, riaditeľku odboru ľudských práv, Rady Európy, Organizácie pre bezpečnosť a spoluprácu v Európe a národnostných menšín Ministerstva zahraničných vecí SR. Zároveň požiadal podpredsedu vlády SR ako kompetenčne príslušného člena vlády SR o predloženie materiálu s návrhom na uvedenú personálnu výmenu na rokovanie vlády SR.

Odvolanie Mgr. Jany Kviečinskej navrhol podpredseda vlády SR Dušan Čaplovič vzhľadom na ukončenie jej pracovného pomeru na Úrade vlády SR. Podpredseda vlády SR Dušan Čaplovič zároveň navrhuje za nového člena rady vymenovať JUDr. Mareka Lisánskeho, generálneho riaditeľa sekcie ľudských práv a menšín Úradu vlády SR. 

Predkladaný materiál bol predmetom medzirezortného pripomienkového konania. Materiál nemá finančný, ekonomický, ani environmentálny vplyv, vplyv na zamestnanosť a podnikateľské prostredie. Materiál nemá vplyv na štátny rozpočet SR.